God i ken i givim lait long tingting na bel bilong yumi.
Aposel Pol em i wanpela gutpela misineri stret. Long wanem? Em i no mekim wok long sait sait. Nogat. Em i mekim wok stret. Em i no bisi long ol narapela samting. Nogat. Pol em i bisi tasol long mekim gutpela wok i pas tru long wei bilong God.
Yu tingim. Pastaim Pol i bin skulim ol manmeri bilong God i stap long taun Efesus. Em i skulim ol stret long olgeta samting God i bin mekim bilong kisim bek ol na bringim ol i kam insait long sios bilong God. Long Efesus 1:1-14 Pol i skulim ol gut tru. Na yumi tu yumi bin kisim gutpela skul long dispela hap bilong Tok bilong God.
Tasol tu, aposel Pol em i prea long ol manmeri bilong God i stap insait long kongregesen bilong taun Efesus. Em i skulim ol gut long Tok bilong God na ol i ken i save gut long olgeta samting God i bin mekim bilong ol long dai bilong Jisas, na em i prea long God, bai God i mekim wok i go yet insait long laip bilong ol na bai ol i klia moa yet long God na long olgeta wei bilong Em.
Em i skulim ol na em i prea long ol. Olsem na, mi tok pinis, aposel Pol em i wanpela gutpela misineri stret. Dispela em i wok tru bilong misineri.
Na aposel Pol i mekim wanem kain prea long ol? Em i askim God long mekim wanem samting long ol?
Long lain 17 yumi bin skelim hau Pol i bin askim God long givim trupela save na givim klia tingting long as na minim bilong Tok bilong God long ol manmeri i stap long kongregesen i stap long taun Efesus.
Long lain 18 Pol em i skruim prea bilong em na em i askim God long givim lait long tingting na bel bilong ol, bai ol i ken i klia long ol sampela samting God i bin wokim bilong ol.
Olsem na, pastaim Pol i prea long ol i ken i klia moa yet long God, na sekon em i prea long ol i ken i klia long olgeta samting God i bin mekim long ol.
God i no laik ol lain bilong Em i stap long tudak long tingting na bel bilong ol. Nogat. Em i laik ol i mas ai klia na tingting na bel bilong ol i mas klia. Em i laik lait i mas i stap long tingting na bel bilong ol, bai ol i klia long olgeta samting God i bin wokim bilong ol.
Yu save, long biknait yu no inap lukim olgeta samting insait long haus bilong yu, nogat, em i tudak tumas. Tasol, sapos yu laitim lam bilong yu, em nau olgeta samting i ken i kamap ples klia na yu ken i lukim na klia long em. Na wankain olsem, Pol em i prea olsem, God i ken i onim lait insait long tingting na bel bilong ol manmeri bilong God, bai ol i klia long olgeta samting God i bin wokim bilong ol.
Na Pol em i no prea olsem, save i ken i kam pulap long het bilong ol. Nogat. Em i prea olsem, lait i ken i kamap long bel bilong ol, na tingting na bel bilong ol i ken i klia long olgeta samting God i bin mekim bilong ol.
Em olsem na, taim lait i kamap long tingting bilong ol na long bel bilong ol, orait ol bai laikim tru God na ol bai laikim tru olgeta wei bilong Em. Na yu save, taim ol i laikim tru God na olgeta wei bilong Em, bai ol i bihainim tru God na olgeta wei bilong Em. God i laik bel bilong ol i senis, na long bel bilong ol, bai ol i laik bihainim God na bai ol i amamas long olgeta wei bilong God.
Yu save, long bipo, ol i stap insait long tudak bilong kastem pasin na insait long tudak bilong ol manmeri long ples. Bipo ol i olsem ol narapela manmeri na ol i pasim tingting na bel bilong ol na ol i pas tasol long ol wei bilong ples tasol. Bipo ol i putim tingting bilong ol i go long ol hait toktok na ol mejek toktok na pret toktok ol manmeri long ples i save mekim. Bipo, ol i no laikim wei bilong God na ol i no amamas long bihainim Em. Ol i stap long tudak na ol tudak tingting i save stiaim tingting bilong ol na wokabaut bilong ol na laip bilong ol.
Aposel Pol em i save long wei bilong ol manmeri long ples na em i prea long God, bai God i givim lait long tingting na bel bilong ol. Long dispela wei bai ol i senis long tingting na bel bilong ol, na bai ol i laikim wei bilong God na amamas long bihainim Em. Long dispela wei olgeta samting bilong God bai stiaim tingting bilong ol na wokabaut bilong ol na laip bilong ol.
Mi tok pinis. Pol em i gutpela misineri na em i laik ol lain bilong God i mas gohet na ol i mas klia moa yet long God, na ol i mas klia moa yet long olgeta samting God i bin mekim long ol bilong bringim ol i kam long Em. Em i laik ol i mas kisim lait long tingting na bel bilong ol. Ol i no ken i stap kanaka tasol. Nogat. Ol i mas gohet na ol i mas kisim trupela save na klia long olgeta as na minim long Tok bilong God. Ol i mas kisim lait long tingting na bel bilong ol, na bai dispela lait i stiaim toktok na wokabaut na pasin na laip bilong ol.
Orait. Yumi bin tok pinis. Fes, Pol i laik yumi mas save moa yet long God. Na sekon, em i laik yumi mas klia gut tru long olgeta samting God i bin mekim long yumi. Long lain 18-20 em i tokaut long 3-pela samting yumi mas klia long em. Em i laik God i givim lait long tingting na bel bilong ol, bai ol i ken i klia long 3-pela samting. Na fes samting em i olsem….
1. Yumi mas klia long olgeta samting God i bin kisim yumi i kam long em.
Na ol dispela lain bilong God i stap long Efesus, God Em i kisim ol i kam long wanem samting? God Em i kisim ol i kam long olgeta samting bilong Em yet. Em i no kisim ol i kam long ol misin pasin na long ol lotu samting. Nogat tru. Em i kisim ol i kam long Em yet. Em i kisim ol i kam insait long femili bilong Em. Em i kisim ol i kam insait long nupela komyuniti bilong Em – na yu holim tingting – em i nupela komyuniti bilong God bai i stap oltaim oltaim oltaim – em i nupela komyuniti bilong God, God bai pasim wantaim olgeta samting bilong heven.
Na sapos yu bin tanim bel na yu bilipim na trastim feitful wok bilong Jisas na yu i stap aninit tru long Em, orait yu ken i save olsem, God i bin bringim yu tu i kam long ol dispela samting. Em i no kisim yu i kam long ol misin samting na ol lotu samting. Nogat. Em i kisim yu i kam long Em yet.
Sapos yu pas long Krais, orait yu mas save olsem, God i kisim yu i kam long Em yet. Bipo yumi stap longwe long God na yumi no save. Bipo yumi givim baksait long God. Bipo yumi giaman long bihainim Em na trastim Em. Bipo yumi bilipim na trastim feitful wok bilong yumi yet. Bipo yumi tingim olsem, God bai kisim bek yumi long ol gutpela pasin bilong yumi yet. Tasol nau, God i bin bringim yumi i kam tru long olgeta samting bilong Em. Em i kisim yumi i kam tru long Em yet.
Olsem na, dispela i minim olsem, Em i kisim yumi i kam long olgeta wei bilong Em – long olgeta pasin Em save laikim – Em i kisim yumi i kam long Em yet, bai yumi lainim ol wei bilong Em, na bai yumi bihainim ol dispela wei bilong Em. Em i kisim yumi i kam, bai yumi i stap pikinini bilong Em na bihainim olgeta pasin bilong Em.
God Em i kisim yumi i kam long trupela laip. Planti manmeri i tok olsem, “Bai mi go long heven o nogat, mi no save, God yet i save.” Yu save, ol i no klia long wanem samting God i save kisim ol lain bilong Em i kam long em. God Em i laik yumi mas klia olsem, wok Em yet i bin mekim long dai bilong Jisas long diwai kros i save kisim yumi i kam insait long trupela laip we yumi no inap lus long hel na yumi no inap sanap long kot na kisim bagarap long ples paia. God i laik yumi mas save olsem, Em i bin sevim yumi pinis – Em i bin kisim yumi i kam pinis insait long laip – yumi gat nupela laip nau – yumi stap insait long nupela laip nau – sapos yumi bilong Krais.
Na yumi mas klia olsem, God i bin kisim yumi i kam long ol dispela samting. I no yu, yu kisim yu yet i kam. Nogat. Holim tingting long tisim yumi kisim pinis long Efesus 1:3-14.
God i bin makim na pikim yu. Long bipo, taim yu no bon yet, Em i bin makim na pikim na pasim yumi long Krais. God i bin salim Krais i kam dai long yu, bai yu i stap holi na i no gat asua long ai bilong God. God tasol i bin adoptim yu na kisim yu i kam insait long femili bilong Em – insait long nupela komyuniti bilong Em – insait long sios bilong Em. God tasol, long wok bilong Holi Spirit insait long laip bilong yu, Em i bin bringim yu i kam long ol dispela samting na nau yu save long wei bilong God na yu tanim bel na bilipim na trastim feitful wok bilong Krais na yu bihainim na i stap aninit tru long Jisas Krais. I no yu, yu kam. Nogat. God tasol i bin kisim yu i kam.
Ol frens bilong mi, plis harim. Sapos yu bin tanim bel na yu bilipim na trastim na bihainim feitful wok bilong Jisas na yu i stap aninit tru long Jisas Krais, orait yu mas save long wanem samting God i kisim yu i kam long Em.
Sapos yu no klia, orait yu mas stadi moa yet long tok bilong God. Yu no ken i slek long kam harim tok bilong God long olgeta Sande. Na sapos yu no save long rit na rait, orait yu kam long rit na rait skul bilong mipela. Na sapos yu save lusim tingting hariap, orait i gat ol kaset i stap na kaset pilaia i stap na yu ken i kisim na harim Tok bilong God gen – olgeta tok mi autim long yupela mi save putim long kaset, bai yupela ken i harim gen sapos yupela laik. Long dispela wei bai yupela klia gut long Tok bilong God. Yu save, i no gat ekskus long yu i stap longlong long Tok bilong God.
Na sapos yu klia pinis long wanem samting God i bin kisim yu i kam long em, orait yu mas stadi moa bikos ol dispela samting bilong God i bikpela samting tru na bai yu lainim i go i go i go i go inap long yu dai na God i karim yu i go long heven. Na long heven bai yu lainim i go i go i go moa yet. Sapos yu save liklik long ol samting God i bin kisim yu i kam long em, orait yu ken i amamas na tok tenkyu long God na litimapim nem bilong God – na yu lainim moa i go yet.
Na yupela i no kam yet – askim God long kisim yupela i kam. Na sapos God i opim ai na ia na bel bilong yu, orait yu tanim bel hariap na yu bilipim na trastim feitful wok bilong Jisas na yu bihainim na i stap aninit long Jisas – na bai yu klia long wanem samting God i kisim yu i kam long em wantaim mipela.
2. Yumi mas klia olsem, ol samting God i redim bilong ol lain bilong Em, em i gutpela gutpela samting tumas.
Na God i redim wanem samting bilong yumi i kamap lain bilong Em? Aposel Pol i bin givim het tok long yumi long Efesus 1:3 na em i tok olsem, “Olgeta blesim bilong heven em bilong yumi i bilong Krais.” Olsem na, yumi ken i save olsem, God i bin redim olgeta blesim bilong heven bilong yumi i bilong Krais.
Na God i laik yumi mas klia olsem, ol dispela blesim Em i redim pinis bilong yumi i pas long Krais em gutpela gutpela samting tru. Ol dispela blesim God i bin redim, yumi no klia tru ol dispela samting em i wanem samting stret. Tasol, God i laik yumi mas klia olsem, ol dispela samting em i gutpela samting tumas.
Ating, yumi bilong dispela graun, yumi tingim ol samting bilong dispela graun em i gutpela samting tumas. Em olsem na yumi hangre long olgeta samting bilong dispela graun na yumi laik ol misin i mas kisim ol dispela samting i kam givim yumi.
Ol sampela samting bilong dispela graun em i gutpela, tasol em i no gutpela gutpela tumas. Yu save, God i no laik yumi pasim tingting bilong yumi long ol sampela samting bilong dispela graun. Nogat. Long wanem? Ol samting bilong dispela graun, bai yumi yusim liklik taim tasol na bihain ol dispela samting bai pinis na bihain bai yumi sindaun long olgeta blesim bilong heven na bai yumi sindaun long dispela samting i go i go i go olgeta.
Yu save, trupela ples bilong yumi i no long hia. Nogat. Trupela ples bilong yumi em i heven. God i bin mekim planti bikpela wok long dai bilong Jisas bilong kisim yumi i kam long olgeta blesim bilong heven, na ol dispela blesim bilong heven i winim moa moa yet ol samting bilong dispela graun.
Olsem na, yumi i bilong Krais, yumi no ken i hangre long ol samting bilong dispela graun. Yumi ken i yusim, tasol yumi no ken i hangre long kisim ol sampela samting bilong dispela graun.
Sapos God i givim ol sampela samting bilong dispela graun long yu, orait yusim tasol long gutpela wei bilong helpim femili bilong yu na bilong sapotim wok bilong God. Yumi ken i tok tenkyu long God long ol dispela samting. Tasol yumi no ken i hangre long ol dispela samting na pas tumas long ol dispela samting. Nogat. Na yumi no ken i jelas long ol man i gat ol sampela samting bilong dispela graun. Nogat. Mobeta yumi tingting long olgeta samting God i redim long yumi we ros na binatang na stilman i no inap bagarapim. (Yu ken i lukim Matyu 6:19-20.)
3. Yumi mas klia olsem, strong bilong God i winim olgeta strong na Em save yusim dispela strong bilong helpim yumi i bilong Em.
Yu tingim. Long histori bilong dispela wol, husat i gat strong bilong kirapim wanpela man long matmat? Yu save, God wanpela tasol i gat dispela kain strong. Ol Amerika i gat strong long mekim pait, na ol Japan i gat strong long kamapim mani, na ol Australia i gat strong long kamapim ol gutpela marasin, tasol i no gat wanpela i gat strong long kirapim wanpela man long matmat. Nogat tru. God wanpela tasol i gat dispela kain strong.
Na yumi skelim gut dispela strong bilong God. Taim God i kirapim Jisas long matmat, orait long dispela taim God i kapsaitim Seten na brukim strong bilong Seten na Em i kisim bek ol manmeri Em i bin makim na pikim na pasim long Krais. Bipo Seten i bin holim ol. Tasol God i smasim strong bilong Seten na Em i kisim bek ol lain bilong Em. Taim God i kirapim Jisas long matmat Em i smasim Seten na Em i bin sevim hamas tausen tausen manmeri – em ol dispela manmeri God i bin makim na pikim na pasim long Krais long bipo taim.
Yu save, dispela strong bilong God long kirapim Jisas long matmat i soim yumi olsem, God i gat strong bilong winim sin na winim kot bilong sin na winim pe bilong sin na winim bikhet pasin bilong yumi na kamapim dispela nupela komyuniti na femili bilong Em. Strong bilong God i winim olgeta strong na God i save yusim dispela strong bilong helpim yumi Em i bin kisim i kam insait long femili bilong Em.
Na yu tingim. Sapos God i gat strong long mekim ol dispela samting, orait Em i gat strong bilong senisim yu!
Hamas taim mi harim tok olsem, “Yupela waitskin i ken i mekim olsem olsem, tasol mipela blakskin mipela narapela lain.” Na minim bilong dispela toktok i olsem, “Ol waitman i ken i senis na bihainim ol wei bilong God, tasol mipela blakskin mipela no inap senis.”
Tasol yupela mas klia olsem, mipela no senis long strong bilong mipela. Nogat. God i bin senisim mipela bikos God i save yusim strong bilong Em bilong helpim ol lain bilong Em. Na sapos yu bilong God, orait God i ken i yusim dispela strong bilong senisim yupela tu! Em i bin yusim strong bilong Em bilong sevim yu na Em i ken i yusim dispela strong bilong senisim yu.
Yupela no ken i daunim wok bilong God long laip bilong yupela. Nogat. Yupela no ken i givim hevi long Holi Spirit. Taim yupela tok olsem, “Mipela blakskin, mipela het strong lain tumas na mipela no inap senis.” Taim yupela mekim dispela kain toktok, em nau, yupela givim hevi long Holi Spirit bikos Holi Spirit – God – i gat strong bilong senisim yupela tasol yupela no laik.
Harim gut. God i gat strong na Em i save yusim dispela strong bilong helpim yumi senis na kamap manmeri em i laik yumi mas kamap.
Las toktok.
Pol em i prea long ol lain bilong God i stap long Efesus, bai God i ken i givim lait long tingting na bel bilong ol, na bai ol i klia long olgeta samting God i bin kisim ol i kam long em, na bai ol i klia olsem ol samting God bin redim bilong ol i gutpela gutpela samting tumas, na bai ol i klia olsem strong bilong God i winim olgeta strong na God i save yusim dispela strong bilong helpim ol.
Ol dispela samting i no samting bilong ol waitman tasol i ken i klia long em, o, ol bikpela manmeri long hetkwatas tasol i ken i klia long em, o, ol pasta tasol i ken i klia long em. Nogat. Ol dispela samting em i samting yumi nomal manmeri i ken i save long em. Em i samting bilong yumi “gras roots” manmeri i ken i save na klia long Em.
Taim yumi save moa yet long God na yumi klia moa yet long olgeta wok God i bin mekim bilong yumi, orait laip bilong yumi bai senis olgeta, na bai yumi stap olsem God i laik yumi mas i stap.
Prea olsem, God i ken i givim lait long tingting na bel bilong yu yet. Na prea olsem, God i ken i givim lait long tingting na bel bilong ol narapela manmeri bilong God i stap long sios bilong yumi.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn